Grünes Gewölbe
Grünes Gewölbe, (ty. 'grøn hvælving'), museum i Dresden og en del af Staatliche Kunstsammlungen Dresden. 
Grünes Gewölbe har navn efter det hvælvede rum i kurfyrsteslottet, hvori August 2. den Stærkes skatkammer var indrettet. De rige samlinger af bl.a. sølv- og guldsmedekunst og arbejder i andre kostbare materialer fra 1500-1700-tallet blev reddet under 2. Verdenskrig, kom som krigsbytte til Sovjetunionen, men tilbageleveredes til DDR i 1958.
Fra 1974 blev kostbarhederne opbevaret i Albertinum i Dresden, før de i 2004 og 2006 atter fandt plads i det restaurerede residensslot, nu i to afdelinger: Neues Grünes Gewölbe og Historisches Grünes Gewölbe.

Staatliche Kunstsammlungen Dresden. Website: http://www.skd.museum/